**ВОДИ НАС ХРИСТУ**

Кажи нам кажи, оче наш драги

Желимо чути, Христа спознати

Пригнути му главу, предати срце

Видети душом, крај њега стати.

У прве редове, уз апостоле

Да будемо ближе, да чујемо боље,

Отварамо срце, отворили смо врата

Желимо са Христом на животно поље.

Има се много о Христу рећи,

Ни у цели свет речи не могу остати.

Сведока мноштво, броја им нема,

И сваки богатсво може нам дати.

У сваком времену, дубоким трагом

Исписали су стране, сведочили писмо

Па ето данас ми видимо трагове

Као да са њима присутни бисмо.

Знаш ли ти можда неког човека,

Или си га некада у животу срео

Ко је теби сведочио, причао приче?

Ко је тебе оче Христу повео?

То је драга децо невидљива нит

Ватра што пламти од Христових дана

Захвата душе, прожима срца

Богата трпеза, непропадљива храна.

Па ко је тај човек, ил' има их више?

Ко ти је пружио Христову руку

Покажи нам слику, да видимо ко је

Твоју лађу увео у спокојну луку?

Имао сам среће децо моја драга

Давно, може се рећи пре много лета,

Сретох два апостола,о каква радост

И сад ми је у срцу пријатна сета.

Апостоли оче!-у данашње време

Па они су били крај Христових ногу

Не разумем оче, још увек бајке

Ни ја то оче да схватим не могу.

Поменух вам време, невидљиву нит

Ватру што пламти, непропадљиву храну,

Они који искрено за Христом трагају

Они живе у једном непролазном дану.

А оног дана кад сам их срео.

Прво су седели крај Христових ногу,

Па он их посла својом речју у свет

Да рањене душе приводе Богу.

Како крај ногу, па сретоше тебе

Време, простор, ма ништа није ми јасно

Одакле су и како се зову?

Молимо те имена реци нам гласно!

 Свети Николај Жички и Свети Јустин

 Апостоли Христови наших времена

 Они су у мени запали ватру

 То су мила децо њихова имена.

Каква су била та два света човека?

Шта су то имали кад спозно си Христа?

Да ли су ти поменули можда још неког,

Или је њихова прича ко твоја иста?

Планински врхови – људске громаде

Апостоли свети српског рода

Утоплише ме речју, показаше пут,

Тамо где извире непресушна вода.

У пустињи српској двадесетог века

Уливали су наду, враћали веру,

Пророчки опомињали неверни народ

Да плодно сеју и плодове да беру.

А какви су то плодови, и где се беру?

Зар је Србија некад и пустиња била?

Кажу плодно тло, оранице плодне

И на бојном пољу увек беше сила.

Благодатни дарови Светога Духа,

У Обећаној земљи мед и млеко теку,

Изливају се милосрдно верноме роду

Натапају српску пресхнулу реку.

Ако желиш дубље да идеш ка Христу

Има један извор где се многи лече

Ти посети њега и сазнаћеш много

Николај ми свети поверљиво рече.

Студенац је питке и прозирне воде,

Као да је пијеш са Христовог длана

Свети Јустин благим погледом ме прати:

Треба тамо стићи пре заласка дана.

Оче, помало ми се мути у глави

Нека нова стварност тихо се открива

Сад разумем ватру, невидљиву нит

Неко друго лице оног што се скрива.

Који је то студенац? Хладна је вода?

Молим те крени даље, желимо пити

Да ли је пут сигуран, да ли је стрмо?

Желимо и ми на студенцу бити.

Пут уз Господа сигуран, проходан

Путокази јасни, знакови прегледни

Ако желиш брже, он те миром кроти

Ка студенцу вапи срце које жедни.

И стигох у подножје, о каква планина,

Врх сливен са небом, сунце незалазно,

Само гутљај воде, прогледаше очи

Милују ме зраци, лето непролазно.

Хајде кажи деци, не скривај им више

Предео и подножје, која је планина?

Па ко не би хтео да се успне више,

Да досегне душом до таквих висина?

Када њему стигнеш, радостно те чека,

Узноси на врхове, предели на длану

Од свежине рајске застаје ти дах

Речју исцељује и најмању рану.

Оче стигли смо и ми на студенац

И све што си рекао, видимо исто

Врхови, свежина и сунчани зраци

Небо без облака, плаветнило чисто.

Све јасно, сад видим каква планина,

Гледам крај себе, можда дотичем снове,

Да то је тај студенац, питка је вода

Молим те оче кажи, како се зове?

Е то је децо српски светитељ Сава,

У његову част данас чујемо звона

И тако већ непуних осам векова

Да га славимо, подсећају нас она.

Причај више, да га упознају боље,

Наизуст, као песмицу морају знати,

Ко се добро упозна са Светим Савом

Успеће и Христово учење да схвати.

Добро, крећемо од дванаестог века,

У староме Расу, у престоном граду

Звезде и небеска тела дали су знак

Долази дете које доноси наду.

На танкој линији истока и запада

Свет од силне бриге не може да спава

У буђењу дана на краљевском двору

Зачуо се глас малог Растислава.

Ко су му родитељи, има ли брата?

Ко га је задојио, држао у крилу?

Какву је то љубав добио у дому,

Кад и данас шири благодатну силу.

Отац велику жупан Стефан Немања,

Сакупљач пропалих земаља отаца,

Ктитор и сведарежљиви градитељ,

Учитељ и пастир поверених оваца.

А мајка од којих је и са које стране?

Таквог свеца је родила велика жена

Брижно повијала, пратила кораке

Сигурно је значајна улога њена.

Претпоставља се византијског порекла,

За оно време образована је била

Дому ослонац, супругу подршка

Пожртвована мајка, мудра и мила.

На Немањином двору шесторо деце

Растко је одрастао поред два брата

Историја помиње још и три сестре,

Топло гнездо, кућа, љубављу богата.

Браћа Стефан и Вукан, историји знани

Сестра Ефимија, и њој знамо име,

Имена две сестре остају незнана

Наука и даље се забавља са тиме.

Настављамо даље историјским путем,

Наизуст као песмицу желимо знати,

Отвара се хоризонт, спушта се небо

Невидљива рука тајанствено га прати.

Као млад на управу доби хумску област,

Испољава добре управљачке вештине,

Преданост и посвећеност дужности новој

И отац и народ се поносе њиме.

На пергаменту је читао списе

О историји и о Христовој вери,

Молио се и милостињу давао

Постио у највећој могућој мери.

Убрзо је све тварно бацио под ноге,

Његове жеље, породици су стране

Са руским монасима напушта дом

На Светој Гори чека зору да сване.

Па то је далек пут, шта су његови рекли?

Које је братство одшкринуло врата?

Тако млад спознаје смисао живота,

Монашке изазове спремно прихвата.

За оца и мајку све је то болно било,

Њему срећа што чује светогорска звона,

На вратима га дочекује радосно братство

И игуман Светога Пантелејмона.

Руски манастир на самој обали мора,

Растко је пострижен у монаха Саву,

Краљевско рухо замени риза

Живот је живео из славе у славу.

У старом Русику не остаје дуго,

Прелази на другу обалу Свете Горе

У грчком манастиру Ватопеду

Са новим искушењима мисли се боре.

Да ли се и тамо задржао кратко,

Или можда кренуо на другу страну?

Како је проводио слободно време

 У једном испуњеном монашком дану.

Деветнаест година остаје тамо,

Стиче искуство, непроцењива знања

На изворном језику ишчитава Оце,

У Христове тајне све дубље урања.

У манастиру је Сава омиљен монах

Служећи друге верно је служио Богу,

Подигао је нове зграде и цркве

Светом Гором пешачио босих ногу.

Оцу је писао, позивао да дође

Да наставе заједно на истом путу,

Оцу као отац отварао видике

Усмеравао га ка Божијем скуту.

Отац је прихватио Савин позив

Решио је и он у монахе да крене

Млађем сину препустио краљевску круну

На Господњој њиви изникло је семе.

И Немања је трагао за Христом

Његовом заслугом чују се многа звона

Напушта двор, оставља престо и име

И одева ризу монаха Симеона.

У исто време и супруга Ана,

Напушта дом и у монахиње креће

Син је родитељима постао отац

Сада у истој одежди пале свеће.

Сава је у Ватопеду дочекао оца,

Игуман и братство исказују му част

Онај који је над другима владао

Скрушено и понизно Богу предаје власт.

У Цариграду Сава добија дозволу

За обнову стародревног Хиландара

Испољава мудрост и нове вештине,

Стиче симпатије византијског цара.

Обнова је кренула, радника мноштво

Најбољи уметници, најбољи зидари,

Са српског двора радостно помоћ шаљу,

Буде се темељи и зидови стари.

Сава је почео да купује земљу,

Опустеле ћелије и маслињаке,

Мање поседе у Милеји и Кареји

Хиландар се учвршћује и шири краке.

Повељом цара Алексија трећег

Хиландар потпуну независност стиче,

Први српски манастир на Светој Гори

И тада и данас Срби њиме се диче.

У последњој години дванаестог века

Симеон изморен на постељу пада

Свакодневно добија Причешће Свето

Отвара златне двери Божијег града.

У Србији болна се историја пише

Вукан и Стефан боре се за престо

Земаљска су блага преплавила срца,

Протераног Бога заузела место.

Са очевим моштима враћа се дому

Покушава нове сукобе да спречи,

Над очевим телом спојио је срца,

Успео је браћу Богом да излечи.

Зарад дужег мира остаје у земљи,

Студеничким братством мудро руководи

По навици гради, из пепела диже

Изгубљене овце Господу приводи.

Градитељске руке поново у блату

Окренута страна, нека нова прича,

Тражио је боље, искао је више

Молитвом и трудом подигла се Жича.

За Светом Гором чежња не јењава,

Враћа се у окриље Хиландара

Историјске прилике не иду на руку,

Србији опасност прети са свих страна.

Испловио је лађом, кренуо на Исток

Првосаборна Никеја га чека

Износи боли патријарху и цару

За тешке проблеме проналази лека.

Од Латина прогнани из Цариграда

Патријарх и цар мучне битке воде

Уз присуство мноштва у никејском храму

За архиепископа Саву производе.

Сава је позвао најбоље монахе

Са њима је започео тешко дело

Преносио искуства, стрпљиво учио,

Дизао темеље за Црквено тело.

Преписа Крмчију, литургичке књиге

Многе књиге поретка и црквеног права

У Србију доноси дела Отаца

На нашем простору српску Цркву ствара.

Брат Стефан у Србији сазива Сабор

Формира се нових девет епархија,

Устројство и црквени поредак се гради

Пролеће се буди, топли ветар прија.

Двадесета година тринаестог века

О том догађају и даље се прича

Првог архиепископа и првог краља

Дочеко је народ и манастир Жича.

Буре су се стишале, мирно је море

Треба Богу поћи, умирати се ваља

Пред сами одлазак у вечну кончину

Сава замонаши Првовенчаног краља.

Стефан Првовенчани постаде Симон

Сахрањен у Студеници, крај оца лежи

Брат је брату постао духовно чедо

Историја све ово помно бележи.

Краљ Радослав од Саве крунисан у Жичи

Поредак се поштује, мир у земљи влада

У Свету земљу радосно је крено

Привремено се раставља од стада.

А путовање ово једна предивна прича,

Са Христом је ходио, са Христом страдо

У Гетсиманији са њим се молио

Будио ученике, на колена падо.

Пратио Христа до Кајафине куће

Тамо су га мучили, пљували и тукли

Пред Пилатом слушао Његову одбрану

Бранио када су Га за косе вукли.

Обишао је Витлејем, место рођења

Назарет, тамо су текли животни дани

На Тавору Преображење гледао

И био присутан на свадби у Кани.

На Галилејском мору слушао поуке

Седео на обали Светога Јордана

Са Крститељем у пустињи зборио

И са Христом постио четрдесет дана.

У манастиру Светог Саве Освећеног

Са поштовањем дочекан је од братства

Монаси знатижељно листају књиге

Препознају знаке давног пророчанства.

Након седам векова испуни се време

Мар Сабине речи говоре о Сави

Своје свето жезло и две свете иконе

Знао је у праве руке да остави.

Краљу Радославу спасио је живот,

И опет принуђен државу да спашава

Спремно је прихватио наметнути терет

Благословио је краља Владислава.

Након тога Владислав сазива Сабор

По жељи Сава напушта Црквени престо

За наследника предлаже Арсенија

Достојан Саве седа на његово место.

Историја је суд и о њему дала

А и Онај који само љубављу суди,

Нетрулежне мошти сачуво је Господ,

Много поштовања исказују људи.

Сава оде из Србије на далеки пут,

Обрадоваше се и копно и море,

Све је благословио именом Божјим

И вреле пустиње и богате горе.

Бугарски краљ Асен и патријарх Јоаким

У Трнову достојно дочекују Саву

За сва добра која им на дар доноси

Скрушено за благослов погнули су главу.

Са бугарским патријархом Јоакимом

На Богојављење Литургију служи

Тада последњи пут на Тајној Вечери

Верном народу Свето Причешће пружи.

Увече истог дана на постељу леже,

Свестан да су то дошли последњи дани

Анђели Божји веселе му душу

Долазе другови из давнине знани.

Тридесет пета година тринестог века,

То је та година од када звоне звона,

Где год живео и где год се нашао,

Да је Савин дан подсећају те она.

У присуству патријарха и два краља

Свештенство уз појање саркофаг отвара

Пријатан је мирис испунио цркву

Прослављен је Сава од небеског Цара.

Нетрулежне мошти знак светости Божје

Оправдан је позив, суштина живота

Досегнут смисао, дато назначење

Пало људско царство спашава Лепота.

Из Бугарске достојанственом литијом

Савине свете мошти у Србију прате

Заслугом његовог нећака Владислава

Срби су успели Саву дому да врате.

У Милешеву је положено тело

Над њим се пројављују многа чудеса

Кивот окружују анђеоске силе

На тајанствен начин спуштају небеса.

Огорчен тиме, на концу шеснестог века

Синан паша спаљује Савине мошти

Прах се расуо и натопио српство

На плодној ораници још увек плоти.

Породи су Савини за Христа страдали

Главу су давали да сачувају веру

Он је ходио испред и био им пример

Животом у Христу утврдио је меру.

Досегао далеко, до трећег неба

Сваки педаљ пређене земље осветио

Учећи непосредно крај Христових ногу

Јеванђељем је поколења просветио.

Хвала оче на дивном пропутовању

Студенац, планина и прозирна вода

Пили смо непосредно из Христовог длана

Ишли стазом којом Просветитељ хода.

Да, то је децо српски светитељ Сава

Ни у цели свет речи не могу стати

Ко у животу стигне до тог студенца

Успеће и Христово учење да схвати.